钦定古今图书集成/方舆汇编/职方典/第1360卷 > 《高州府城修复古南门记》曾陈易
## 钦定古今图书集成/方舆汇编/职方典/第1360卷 > 《高州府城修复古南门记》曾陈易

高凉之南门，盖二变矣。国初居西南角而正嘉靖间，
好事者遂迁于府治之前，江流当中直跳，形家数言
其不利，郡人士志恢复已久，万历丙午，督学朱公可
其议，太守熊公集陶鸠工，并小西门俱辟启此则塞
彼，而流商不便，争者纷纭，城社之技杂施，遂有戊申
之改，士气几不振。壬子，指挥王公、兵宪喻公登城眺
望，指画更张。太守蒋公为之详夺卜吉，诸士各捐饩
与募好义者，计二百馀缗，乃经始焉。而豪民尚阻挠
其间，开者未收全功，而闭者犹存故址。甲寅春，今守
曹公自巴郡移高凉，甫下车，即修坠典，釐弊蠹，四境
内外，莫不凛凛。诸士奋力，以图落成。而既塞之门，毁
其敌楼，委材埴于他用，俨然国初之旧矣。是役也，察
曜于天，相形于地，验盛衰于往昔。六邑之含齿戴发，
咸手加额，欣欣相告，谓使君之大有造于斯也。夫城
盛也，所以盛民也；门捍也，为人藩屏以捍御也。伍员
筑吴城门，占列宿而吴霸，则郭门之关系气数，自古
巳然，何独此邦而疑之？或曰：“城门防不虞，弁鹖职也，
何与于士第文运本于堪舆，而水为土脉，水泄泻则
土顽薄。郡治与泽宫如故，而户口消耗。科第寥寂。兹
不旋踵，而旧贯可仍。临流览秀，廓尔金汤”，美哉固也。
虽出于人，亦俟公之来乃就绪。何哉？予观之天下事，
必得其人以主持之，方能不朽。诸士久困胶庠中，欲
培地利以兴人谋，抑知修术业以邀天宠哉？《孔氏之
训》，“谁能出不由户？子舆则谓义路礼门诸士，当思绍
明正学，统一圣真，不径不窦，仰承曹公右文之化，则
乡者人文昌阜端可再见矣。曹公入而课士，出而讲
武，固吾圉以御奸宄，他日受天子干城之倚，而寄北
门锁钥，治郡功名，盖权舆之耳。鲁人美僖公视学，而
曰：‘既作泮宫，淮夷攸服’”，则克诘之事，固于庠序收功
者，向所称“鼠伏鸮张”，且望泮林之椹，而易响怀我矣。
于是农畯歌《南山》曰：“民之父母。”章缝歌《棫朴》曰“寿考
作人。”蹶张佽飞，投石超距者歌《思乐》曰：“在泮献功。”予
以邻封年谊，获睹其美，歌六月曰：“文武吉甫”公名志
遇，产武昌，以文词名家。其综缉郡乘，鼎建书院，创此
山堂于水口，皆有裨于风气。兹不书，书“开门”，从诸士
之请也。